བོད་རྒྱལ་ཡོངས་ལུས་རྩལ་ཚོགས་པས་བསྟན་འཛིན་པདྨའི་ཆེད་དུ་དྲ་རྒྱའི་བརྒྱུད་ལམ་དུ་ཞལ་འདེབས་འདུ་འགོད་ཀྱི་ལས་འགུལ་ཞིག་སྤེལ་ཏེ་ཞལ་འདེབས་ཨ་སྒོར་སྟོང་ཕྲག་ལྔ་ཙམ་བསྡུ་ཐུབ་པའི་འབད་བརྩོན་བྱེད་བཞིན་འདུགབོད་རྒྱལ་ཡོངས་ལུས་རྩལ་ཚོགས་པའི་འགན་འཛིན་པ་སངས་རྡོ་རྗེས་བརྗོད་དོན།ད་ལྟའི་ཆར་བསྟན་འཛིན་པདྨ་ལགས་ཀྱིས་རྒྱ་གར་གྱི་རྒྱལ་ས་ལྡི་ལིར་དམིགས་བསལ་གྱི་གཞུང་འབྲེལ་དྲག་རྩལ་དགེ་རྒན་ལ་བསྟེན་ནས་དངོས་སུ་སྦྱོང་བརྡར་བྱེད་བཞིན་ཡོད་པ་མ་ཟད།ད་དུང་དེའི་ཞོར་དུ་སྦྱོང་བརྡར་སྣ་མང་ཞིག་འཐོབ་ཐུབ་རྒྱུ་དང་།ལུས་རྩལ་བ་ཞིག་ལ་མཚོན་ན་གཟུགས་གཞིའི་འཕྲོད་བསྟེན་དང་འབྲེལ་བའི་འཚོ་བའི་གནས་ཚད་ཡར་རྒྱས་གཏོང་རྒྱུ་ཧ་ཅང་གལ་འགངས་ཆེ་བ་བཅས་ཀྱི་ཕྱིར་དུ་ཞལ་འདེབས་མ་དངུལ་བསྡུ་བཞིན་ཡོད།གནས་སྟངས་མང་པོའི་འོག་ཏུ་འཛམ་གླིང་གི་ས་ཆ་གང་སར་གནས་པའི་བོད་པ་ཚོས་རྒྱལ་ཁབ་གཞན་གྱི་ཨོ་རྩལ་རུ་ཁག་ཁོངས་སུ་རྩེད་རིགས་འགྲན་སྡུར་སོགས་ཀྱི་ཆ་ཤས་ལེན་དགོས་པ་འབྱུང་བཞིན་ཡོད།རྩེད་རིགས་འགྲན་སྡུར་གྱི་སྟེགས་བུ་འདི་རྒྱུ་རྐྱེན་མང་པོའི་ཐོག་ཏུ་བོད་ལ་གལ་གནད་ཆེན་པོར་གྱུར་ཡོད་པས་བོད་པ་སུ་ཞིག་རྩེད་རིགས་དང་འབྲེལ་བའི་ལུས་རྩལ་བར་འགྱུར་འདོད་ཡོད་པ་ཚོར་བོད་རྒྱལ་ཡོངས་རྩེད་རིགས་ཚོགས་པས་དོ་སྣང་དང་རྒྱབ་སྐྱོར་བྱ་རྒྱུའི་འབད་བརྩོན་བྱེད་བཞིན་ཡོད་ཅེས་བཤད་བྱུང་།